****

**วันที่ 6 ตุลาคม 2565**

**สมาคมโรงแรมไทย (THA)**

**ประกาศ**

**ผลสำรวจความเชื่อมั่นของผู้ประกอบการที่พักแรม เดือน กันยายน 2565**

 อัตราการเข้าพักเดือน ก.ย. 65 ลดลงจากเดือน ส.ค. 65 ตามจำนวนวันหยุดที่น้อยกว่าเดือนก่อน

และความกังวลน้ำท่วมในหลายพื้นที่ ประกอบกับเป็นช่วง low season ที่นักท่องเที่ยวต่างชาติจากตลาดระยะไกล (long-haul) ยังไม่เดินทางมามากนัก ส่งผลให้รายได้ของธุรกิจยังฟื้นตัวได้จำกัด ขณะที่ปัญหาขาดแคลนแรงงานยังไม่คลี่คลาย ทั้งนี่โรงแรมส่วนใหญ่ต้องการแรงงานเพิ่มขึ้น 10% ของแรงงานปัจจุบัน

**ดัชนีความเชื่อมั่นผู้ประกอบการที่พักแรม**

**(Hotel Business Operator Sentiment Index)**

**เดือน กันยายน 2565**

**(สำรวจระหว่างวันที่ 12 – 27 กันยายน 2565)**

**จากผู้ตอบแบบสำรวจจำนวน 96 แห่ง**

**รายได้**

เดือน ก.ย.65 โรงแรมมีรายได้ปรับดีขึ้นต่อเนื่อง แต่ภาพรวมยังมีรายได้อยู่ในระดับต่ำเมื่อเทียบกับก่อน COVID-19 สะท้อนจากโรงแรมที่รายได้กลับมาแล้วเกินครึ่งหนึ่งมีสัดส่วนเพิ่มขึ้นอยู่ที่ 38% เพิ่มขึ้นจากเดือนก่อนในเกือบทุกกลุ่มโรงแรม

**อัตราการเข้าพัก**

เดือน ก.ย. 65 อัตราการเข้าพักเฉลี่ยอยู่ที่ 44% ลดลงจาก ส.ค. 65 ที่ 48% ตามจำนวนวันหยุดที่น้อยกว่าเดือนก่อน และความกังวลน้ำท่วมในหลายพื้นที่ ประกอบกับเป็นช่วง low season ที่นักท่องเที่ยวต่างชาติจากตลาดระยะไกล (long-haul) ยังไม่เดินทางมามากนัก กระทบอัตราการเข้าพักของโรงแรมเกือบทุกภาค ยกเว้นภาคตะวันออกและภาคกลางค่อนข้างทรงตัว

อัตราการเข้าพักเฉลี่ย เดือน ส.ค - ก.ย. 65

|  |  |  |
| --- | --- | --- |
| **ภาค** | **ส.ค. 65** | **ก.ย. 65** |
| ภาคเหนือ | 39.3 | 29.8 |
| ภาคตะวันออกเฉียงเหนือ | 51.0 | 42.9 |
| ภาคตะวันออก | 43.0 | 44.3 |
| ภาคกลาง | 54.0 | 53.3 |
| ภาคใต้ | 46.6 | 44.9 |

* ลูกค้าของโรงแรมส่วนใหญ่ยังคงเป็นลูกค้าชาวไทย ขณะที่สัดส่วนลูกค้าต่างชาติปรับลดลงบ้าง สะท้อนจากโรงแรมที่มีสัดส่วนลูกค้าต่างชาติมากกว่า 50% ลดลงจากเดือนก่อนเล็กน้อย ทั้งนี้ หากพิจารณากลุ่มลูกค้าต่างชาติที่เข้าพักส่วนใหญ่ยังเป็นลูกค้าเอเชียและตะวันออกกลางเป็นหลัก

**สภาพคล่อง**

เดือน ก.ย. 65 ปรับดีขึ้นเล็กน้อยจากไตรมาสก่อน โรงแรมส่วนใหญ่ (38%) มีสภาพคล่องเพิ่มขึ้นจากไตรมาสก่อน โดยเฉพาะโรงแรมที่รับนักท่องเที่ยวต่างชาติ ขณะที่โรงแรมราว 1 ใน 3 ยังมีสภาพคล่องใกล้เคียงเดิม สำหรับกลุ่มที่มีสภาพคล่องเพียงพอในการดำเนินธุรกิจได้ไม่เกิน 3 เดือน ลดลงจากไตรมาสก่อน จาก 39% มาอยู่ที่ 36%

**การจ้างงาน**

เดือน ก.ย. 65 การจ้างงาน โรงแรมมีการจ้างงานเฉลี่ยลดลงจากเดือนก่อนมาอยู่ที่ 71.7% ของการจ้างงานเดิมก่อนเกิด COVID-19 สอดคล้องกับอัตราการเข้าพักที่ลดลง

**มาตรการช่วยเหลือที่ผู้ประกอบการต้องการจากภาครัฐ**

เดือน ก.ย. 65 มาตรการช่วยเหลือที่ต้องการจากภาครัฐ โรงแรมส่วนใหญ่ต้องการ (1) มาตรการช่วยเหลือทางการเงิน โดยเฉพาะการขยายเวลาพักชำระเงินต้นและดอกเบี้ยอย่างน้อยอีก 1-3 ปี และเงินกู้ระยะสั้นเพื่อเพิ่มสภาพคล่องและฟื้นฟูธุรกิจ (2) มาตรการช่วยเหลือด้านต้นทุน เช่น ลดภาษี (ภาษีท้องถิ่น ภาษีเงินได้นิติบุคคลสำหรับธุรกิจโรงแรม) ลดค่าใช้จ่ายในการประกอบการผ่านการพยุงราคาสินค้าและลดค่าไฟ (โรงแรมรายเล็กค่อนข้างได้รับผลกระทบเนื่องจากไม่สามารถแข่งขันตัดราคากับรายใหญ่ได้) (3) มาตรการส่งเสริมการท่องเที่ยว ด้วยการประชาสัมพันธ์แผนรองรับนักท่องเที่ยว และจัดกิจกรรมท่องเที่ยว หรืองานประจำปีเพื่อสนับสนุนเมืองท่องเที่ยวและกระตุ้นการท่องเที่ยวในประเทศเพิ่มเติม รวมถึงแก้ปัญหาจราจรและเร่งรัดโครงการก่อสร้างต่าง ๆ ในแหล่งท่องเที่ยว และ (4) การช่วยเหลือด้านการพัฒนาแรงงาน เพิ่มการเปิดหลักสูตรอบรมพัฒนาทักษะพนักงานทั้งระดับปฏิบัติการและหัวหน้างาน (เช่น เจ้าหน้าที่ความปลอดภัยในการทำงาน) เพื่อให้ธุรกิจเข้าถึงได้มากขึ้น

***ประเด็นพิเศษ #1 : อัตราการเข้าพักที่เป็นจุดคุ้มทุน***

* โรงแรม 61% ยังมีอัตราการเข้าพักเฉลี่ยต่ำกว่าอัตราการเข้าพักที่คุ้มทุน เป็นสัดส่วนใกล้เคียงกับผลสำรวจรอบก่อน ณ ก.พ. 65 (63%)

***ประเด็นพิเศษ #2 : ปัญหาการขาดแคลนแรงงาน***

* ธุรกิจโรงแรมส่วนใหญ่ (77%) ยังเผชิญกับปัญหาขาดแคลนแรงงาน โดยเฉพาะแรงงานระดับปฏิบัติการ เช่น พนักงานเสิร์ฟ พนักงานทำความสะอาด หรือคิดเป็น 65% ของผู้ตอบแบบสำรวจ รองลงมาคือระดับหัวหน้างาน (31%) อย่างไรก็ดี สำหรับโรงแรมที่ขาดแคลนแรงงาน ส่วนใหญ่ต้องการแรงงานเพิ่มจากปัจจุบันไม่เกิน 10%
* สำหรับนโยบายการบริหารจัดการปัญหาขาดแคลนแรงงานใน 1-3 เดือนข้างหน้า โรงแรมส่วนใหญ่เน้นปรับตัวด้วยการจ้างพนักงาน Part time เพิ่ม (54%) รองลงมา คือ เน้นเพิ่มประสิทธิภาพแรงงานเดิม เช่น ฝึกอบรม หมุนเวียนงาน และทำงานหลายหน้าที่ (49%) เพื่อบรรเทาปัญหา

***ประเด็นพิเศษ #3 : คาดการณ์อัตรากำไรสุทธิ (Net Profit Margin)***

* โรงแรมกว่าครึ่งหนึ่งประเมินว่าอัตรากำไรสุทธิในปัจจุบันลดลงจากเป้าหมายที่ตั้งไว้ ณ ต้นปี 2565
คาดว่าส่วนหนึ่งเกิดจากความกังวลต่อกดดันกำลังซื้อที่อาจลดลงจากเงินเฟ้อ และจำนวนนักท่องเที่ยวต่างชาติที่อาจมาน้อยกว่าคาด

สถานการณ์โควิดในประเทศดีขึ้นเป็นลำดับ ท่ามกลางภาวะเงินเฟ้อที่อยู่ในระดับสูง ผู้ประสบปัญหาด้านรายได้มีแนวโน้มเดินทางท่องเที่ยวน้อยลง  อย่างไรก็ดี คนไทยราว 85% วางแผนเดินทางท่องเที่ยวในประเทศอย่างน้อย 1 ครั้ง สะท้อนให้เห็นว่า แม้ภาวะเงินเฟ้อจะส่งผลกระทบต่อรายได้และรายจ่าย แต่คนไทยยังมี Pent-up demand ของการท่องเที่ยวอยู่ค่อนข้างสูง ประกอบกับภาครัฐออกมาตรการกระตุ้นส่งเสริมการท่องเที่ยวภายในประเทศอย่างต่อเนื่อง และมาตรการกระตุ้นเศรษฐกิจของรัฐบาล ช่วงวันหยุดยาว อาทิ ปิดภาคเรียนเดือนตุลาคม วันหยุดเดือนธันวาคมวันหยุดสิ้นปี นั้น ธุรกิจโรงแรมส่วนใหญ่ยังต้องใช้กลยุทธ์ด้านราคาในการแข่งขันโดยการจัดโปรโมชั่น การกำหนดราคาที่สอดคล้องกับกำลังซื้อของนักท่องเที่ยวในภาวะเศรษฐกิจปัจจุบัน รวมถึงข้อจำกัดจากโควิด-19 ที่ทยอยหมดไป ประเทศคู่แข่งในเอเชียและแปชิฟิกผ่อนคลายมาตรการการเดินทางเข้าประเทศเพิ่มขึ้น ดังนั้น นโยบายภาครัฐสนับสนุนการเดินทางและสร้างความเชื่อมั่นให้แก่นักท่องเที่ยวต่างชาติเข้าไทย การผ่อนคลายข้อจำกัดการเดินทางระหว่างประเทศของตลาดนักท่องเที่ยวหลักในภูมิภาคเอเชียตะวันออกเฉียงเหนือ จึงเป็นสิ่งสำคัญ

สมาคมโรมแรมไทย (THA) หวังว่า ช่วงโค้งท้ายปี 2565 แผนกลับมาเปิดเที่ยวบินตรงเข้าไทยในช่วงฤดูกาลท่องเที่ยว (ไฮซีซั่น) ในปลายปีนี้ กับการประกาศให้โควิดเป็นโรคประจำถิ่น การที่จะสวมหรือไม่สวมหน้ากากอนามัยส่งผลปัจจัยบวกกับพฤติกรรมของนักท่องเที่ยว รวมถึงการที่ประเทศไทยเป็นเจ้าภาพประชุมเอเปค (APEC 2022 Thailand) จะเป็นประโยชน์ต่อการขับเคลื่อนและกระตุ้นการฟื้นฟูเศรษฐกิจหลังจากวิกฤตโควิด-19 โดยเฉพาะภาคการเดินทางและการท่องเที่ยวของประเทศ

ที่มา : การสำรวจความเชื่อมั่นผู้ประกอบการที่พักแรม โดย สมาคมโรงแรมไทย ร่วมกับ ธนาคารแห่งประเทศไทย

**สมาคมโรงแรมไทย**

**ขอบคุณสำหรับการเผยแพร่ข่าว และหากต้องการข้อมูลเพิ่มเติม**

**กรุณาติดต่อ : 02 282 5277**